ועדת העבודה, הרווחה והבריאות, כנסת 15, פרוטוקול מספר 184, 2000-07-26 09:00

דוד טל: אני מתכבד לפתוח את ישיבת ועדת העבודה, הרווחה והבריאות של הכנסת.

דוד טל: ברצוני להקדים ולומר, שמהדיון האחרון שהתקיים כאן שוכנעתי שלמעשה אין מקום להצעת החוק הזו.

דוד טל: אבל, היות ופנה אלי סגן שר הביטחון בבקשה - אולי משום הדאגה שאולי לא תהיה ממשלה בישראל ויצטרכו לעבור את התהליך הזה מחדש - נעתרתי לבקשתו, ואני מדגיש שזה למרות שאינני מסכים להצעה, כפי שהסבירו לו אנשי המקצוע השונים.

דוד טל: נעתרתי לבקשתו, רק כדי להעבירה כך שזה יהיה אחרי קריאה ראשונה, שאם בכלל תיפול הממשלה ותקום ממשלה אחרת יהיה אפשר להחיל על זה חוק רציפות.

דוד טל: אבל, אינני רוצה להכנס כרגע לעומק הנושא הזה.

דוד טל: לכן, גם קיימתי את הישיבה הזו בהתראה קצרה כדי לנסות להעביר זאת.

דוד טל: גבירתי חברת-הכנסת גלאון, האם יש לך מה להוסיף למה שאמרתי?

זהבה גלאון: לא.

ה' מור: אני עורכת-הדין הלן מור ממשרד הביטחון.

ה' מור: רציתי להגיב ולעדכן, שאנו כבר הכנו נוסח טיוטה של תקנות שאושר ע"י הגורמים המקצועיים אצלנו במשרד, וזה מועבר בימים אלה לאישור נוסח של משרד המשפטים.

ה' מור: כמובן, כפי שאתם אמרתם, סגן השר הביע את הסכמתו.

ה' מור: באשר לאופן הספציפי של הצעת החוק, באיזה אופן ליישם זאת, אולי למשרד המשפטים יש מה לומר.

ה' מור: אנו מעבירים את זה כמו שזה.

א' קלעי: זה ברור לגמרי, שהולכים לחוקק משהו שיהיה קיים ממילא.

דוד טל: למה הוא יהיה קיים ממילא?

דוד טל: זה ברגע שיותקנו התקנות.

א' קלעי: כן.

א' קלעי: תוך שבועיים הן תהיינה מפורסמות.

א' קלעי: העניין איננו העיתוי, אלא עצם המהות.

א' קלעי: אבל, הנושא הזה נידון בוועדה.

דוד טל: נכון.

דוד טל: לכן, אמרתי גם שאינני בעד החוק הזה, עוד לפני שראיתי את הפרוטוקול שהראה לי היועץ המשפטי שלנו על דברים שאמרתי.

דוד טל: זה לא מתנגש עם מה שאמרתי אז, וגם הצהרתי בתחילת דבריי כרגע שאני לא רואה שזה יעבור בקריאה שניה ובקריאה שלישית, אבל כדי שעמיתתי, חברת-הכנסת זהבה גלאון, לא תחשוב, חס וחלילה, שיש לאיזה ש"סניק משהו נגדה ועל-פי בקשתו המאד אישית של סגן שר הביטחון, נעתרתי רק להעביר זאת להכנה לקריאה ראשונה.

דוד טל: אינני בטוח לגבי סיום הדבר.

דוד טל: האם יהיה אפשר לסיים זאת בשבוע הזה?

דוד טל: ש' אברמי: אני לא כל כך מאמינה, אבל אנו נעשה את מה שאנו יכולים.

זהבה גלאון: אדוני, ברשותך, ברצוני להעיר הערה אחת לפרוטוקול, בלי להכנס ובלי להגיב על מה שאמרת.

זהבה גלאון: אני חושבת, שזה נושא מספיק חשוב שיהיה בחקיקה ראשית.

זהבה גלאון: גם אם תותקנה תקנות, זה נושא מספיק חשוב שיהיה בחקיקה ראשית.

זהבה גלאון: חשוב לי, שזה יהיה בפרוטוקול.

דוד טל: אולי אם תהיינה תקנות, לא נצטרך את החוק.

זהבה גלאון: אני מציעה, שקודם יהיה החוק.

מ' בוטון: היא אומרת: אפילו אם תהיינה תקנות, אני רוצה חוק.

דוד טל: אני אולי רוצה לשכנע אותך, שעכשיו להעביר להכנה לקריאה ראשונה.

דוד טל: יכול להיות שאחרי שחברת-הכנסת גלאון תראה את התקנון, היא תמצא שהצעת החוק מיותרת.

מ' בוטון: היא לא תמצא זאת כך.

מ' בוטון: היא רוצה חוק.

זהבה גלאון: אדוני היושב-ראש, האם סיימנו את הצד הפורמלי?

דוד טל: לא.

דוד טל: עדיין לא סיכמנו את הישיבה.

זהבה גלאון: אני רוצה להגיד משהו, שהוא מעבר לפורמליסטיקה.

זהבה גלאון: יש מצבים, בעיקר בהצעות בחוק שלבטח אין להן עלות תקציבית, שגם לרמה הדקלרטיבית בגלל נסיבות מסויימות--

דוד טל: דנו בנושא הזה.

זהבה גלאון: דנו בנושא הזה.

זהבה גלאון: לכן, אני חושבת, שזה אחד המצבים שלדעתי נופלים בקטגוריה של חקיקה ראשית, שיש הצדקה לחקיקה ראשית.

זהבה גלאון: אודה לאדוני, ובזה אני מסיימת, אם יעזור לי לדאוג שהחוק הזה יועבר מעבר לקריאה ראשונה.

דוד טל: קשה לי יהיה לאכזב את גבירתי, אבל יש לי את הרושם שאני צריך לאכזב אותה.

דוד טל: לא נראה לי, שאני אתמוך לקריאה שניה ולקריאה שלישית בחוק הזה.

דוד טל: אני חושב, שאני אראה את התקנות.

דוד טל: אם אתרשם שהתקנות עונות על מה שגבירתי רצתה להשיג, אני חושב שגם גבירתי תצטרך להשתכנע.

דוד טל: אבל, זכותה של גבירתי להמשיך ולדבוק בהצעת החוק שלה.

זהבה גלאון: תשאיר לי את הזכות לנסות ולשכנע את יו"ר הוועדה.

דוד טל: היא תמיד קיימת.

ש' אברמי: יש לנו כאן איזו שהיא תגובה.

ש' אברמי: בישיבה הקודמת דיברו על כך שיש טופס שכתוב עליו: בתי-מלון לחולי נפש.

ש' אברמי: עורך-הדין פרנקל אמר: "אני שם פה את שמי הטוב על השולחן.

ש' אברמי: אין דבר כזה, ולא היה מעולם".

ש' אברמי: הנה, פיקססו, וכתוב: רשימת בתי-מלון לחולי נפש.

ש' אברמי: השאלה היא האם אתה רוצה להתייחס לזה והאם יש לעורכת-הדין מור מה לומר.

ה' מור: אני לא התכוננתי לזה, אבל נדמה לי שעורך-הדין פרנקל הודיע, חד וחלק, בישיבה הקודמת שהוא היה, שאין כזה דבר והגברת תתכבד- - -

ש' אברמי: קיבלנו אותו.

ש' אברמי: הטופס הגיע והוא פה, ואני לא יודעת אם את יכולה להגיב בשמו.

ה' מור: האם זה טופס של משרד הביטחון?

ש' אברמי: כן.

ש' אברמי: כתוב: רשימת בתי-מלון, משרד הביטחון.

ה' מור: אני צריכה לברר.

ה' מור: אני רואה את הטופס, ואינני רואה לוגו של משרד הביטחון.

ה' מור: אני לא מכירה את הטופס הזה.

ה' מור: אני מוכנה לברר ולתת לכם תגובה.

ה' מור: אני רואה פה רשימה, ואינני יכולה להגיב על מסמך שאינני רואה את הלוגו ואת החתימה של איש שלנו.

דוד טל: מאה אחוז.

ה' מור: האם אני יכולה לקחת את זה?

ש' אברמי: כן.

מ' בוטון: חברת-הכנסת גלאון, תקראי את נוסח החוק.

מ' בוטון: זה מקובל עלי.

דוד טל: חברת-הכנסת גלאון, האם הנוסח מקובל עלייך?

מ' בוטון: אקרא את הצעת החוק בקול רם.

מ' בוטון: (קורא את סעיף 1, בהצעת חוק הנכים (תגמולים ושיקום) (תיקון - פגיעה נפשית מפוסט טראומה), התש"ס-2000, שכותרתו: הוספת סעיף 10ב שכותרתו "קביעת דרגת נכות במקרה של פגיעות נפשיות מפוסט טראומה": " בחוק הנכים (תגמולים ושיקום), התשי"ט-1959 [נוסח משולב]1, אחרי סעיף 10א יבוא: 'בתקנות המסדירות מבחנים לקביעת דרגות נכות מכוח סעיף 10, יבחין שר הביטחון לענין הגדרת הנכות ואחוזי הנכות בין הפרעות נפשיות מכל סוג לבין פגיעות נפשיות הנובעות מפוסט טראומה, לרבות מהלם קרב'".

מ' בוטון: חברת-הכנסת גלאון, זה נוסח, שאת הקראת לו.

זהבה גלאון: כן, אני מקבלת.

זהבה גלאון: הכל בסדר.

מ' בוטון: אני רק רוצה להוסיף הערה לפרוטוקול, מכיון שנמסרה הערה לפרוטוקול, כדי שנבין במה מדובר.

מ' בוטון: כאשר החוק הזה יתקבל, מה הוא למעשה אומר?

מ' בוטון: המחוקק מבקש, ששר הביטחון בתקנות יפריד בין הדברים.

מ' בוטון: החוק הזה לא קובע מכוחו הוא שום נורמה.

מ' בוטון: הוא אומר, ששר הביטחון יתקין תקנות שיפרידו בין הדברים, בין עניין אחוזי נכות הפרעות נפשיות מכל סוג לבין פוסט טראומה.

מ' בוטון: והיה ובאמת השר יביא את ההפרדה הזו לפני כן, החוק הופך מיותר.

מ' בוטון: אבל, עד כאן דבריי.

זהבה גלאון: אם כך, הכל תלוי בשאלה האם אתה תעזור לי.

מ' בוטון: הכל תלוי מה יהיה בתקנות.

זהבה גלאון: עכשיו, אני מדברת ברצינות לגבי קריאה שניה וקריאה שלישית.

זהבה גלאון: אם אנו נעביר את זה, ואז בעצם זה מחייב את התקנות- - -

דוד טל: עוד שבועיים יכול להיות שיהיו לנו התקנות.

א' קלעי: שאלה - יש לנו פה, כלומר למשרד הביטחון, את נוסח התקנות.

א' קלעי: נכון, שהוא לא עבר אישור של עליזה רוזן ממשרד המשפטים, אבל יש נוסח אם הוועדה רוצה.

דוד טל: אינני חושב, שכדאי לנו להכנס לזה כרגע.

דוד טל: אני מעדיף שיהיה לזה אישור רישמי, ולאחר מכן, כאשר נבוא לדון בהצעת החוק הזו, אם אכן אלו יהיו פני הדברים, אני כלשעצמי, בצער רב, אומר לעמיתתי ממר"צ שאני מתנגד לזה.

זהבה גלאון: כל כך הרבה השארנו למשא ומתן.

זהבה גלאון: למה שנסגור על זה עכשיו?

זהבה גלאון: בוא ונשאיר הכל פתוח.

דוד טל: רבותי, אנו נאשר את זה להכנה לקריאה ראשונה במגבלות האלה שאני אמרתי.

זהבה גלאון: תודה רבה.

זהבה גלאון: אני מבקשת לקבוע פגישה עם יושב-ראש הוועדה.

דוד טל: אני נועל את ישיבת הוועדה.

דוד טל: אני מודה לכם.